b'\n_START_ARTICLE_\nFreddie Jones\n_START_SECTION_\nNuoruus\n_START_PARAGRAPH_\nJones syntyi Stoke-on-Trentiss\xc3\xa4 vuonna 1927 Charles ja Ida Jonesille. H\xc3\xa4n k\xc3\xa4vi oppikoulua Longtonissa. Jones teki ensimm\xc3\xa4isen teatteriensiintymisens\xc3\xa4 Theatre Royalissa Hanleyssa toimiessaan partiopoikana. Koulut k\xc3\xa4yty\xc3\xa4\xc3\xa4n h\xc3\xa4n ty\xc3\xb6skenteli ensin kodinkonemyym\xc3\xa4l\xc3\xa4ss\xc3\xa4 Blythe Bridgess\xc3\xa4 ja sen j\xc3\xa4lkeen laboranttina kemikaalitehtaalla Tamworthissa kymmenen vuoden ajan.\n_START_SECTION_\nUra\n_START_PARAGRAPH_\nJones sai n\xc3\xa4yttelij\xc3\xa4nkoulutuksensa Rose Bruford Collegessa Lontoossa. Ennen t\xc3\xa4t\xc3\xa4 h\xc3\xa4n oli esiintynyt repertuaariteattereissa Stoke-on-Trentin alueella. H\xc3\xa4n teki ensiesiintymisens\xc3\xa4 ammattin\xc3\xa4yttelij\xc3\xa4n\xc3\xa4 Royal Shakespeare Companyn (RSC) kanssa David Rudkinin n\xc3\xa4ytelm\xc3\xa4ss\xc3\xa4 Afore Night Come Arts Theatressa vuonna 1962. Jonesista tuli nopeasti yksi RSC:n omaper\xc3\xa4isimmist\xc3\xa4 n\xc3\xa4yttelij\xc3\xb6ist\xc3\xa4. 1960-luvulla h\xc3\xa4net n\xc3\xa4htiin muun muassa n\xc3\xa4ytelmiss\xc3\xa4 Windsorin iloiset rouvat ja Marat/Sade._NEWLINE_Jones teki ensimm\xc3\xa4isen televisioroolinsa Claudiuksen roolissa ITV:n draamasarjassa The Caesars vuonna 1968. Sen j\xc3\xa4lkeen h\xc3\xa4n n\xc3\xa4ytteli muun muassa rehtoria televisiosarjassa Pennej\xc3\xa4 taivaasta vuonna 1978 sek\xc3\xa4 Sir George Uproar -nimist\xc3\xa4 haamua lastenohjelmassa The Ghost of Motley Hall vuosina 1976\xe2\x80\x931978. Kaksi vuotta my\xc3\xb6hemmin h\xc3\xa4n teki menestyneimm\xc3\xa4n teatteriroolinsa Sirin roolissa Ronald Harwoodin n\xc3\xa4ytelm\xc3\xa4ss\xc3\xa4 Pukija-teatteriesityksess\xc3\xa4 manchesteril\xc3\xa4isess\xc3\xa4 Royal Exchange Theatressa._NEWLINE_Vuonna 1980 Jones n\xc3\xa4ytteli raakalaismaista Bytesi\xc3\xa4 David Lynchin elokuvassa Elefanttimies. Elefanttimiehen j\xc3\xa4lkeen h\xc3\xa4n esiintyi my\xc3\xb6s Lynchin elokuvissa Dyyni (1984) ja Villi syd\xc3\xa4n (1990) sek\xc3\xa4 lyhytelokuvassa Hotel Room (1993). H\xc3\xa4n toimi my\xc3\xb6s Dallbenin \xc3\xa4\xc3\xa4nen\xc3\xa4 Disneyn elokuvassa Hiidenpata vuonna 1985._NEWLINE_2000-luvulla Jones on vieraillut muun muassa televisiosarjoissa Herrasmiesliiga (2000), Casualty (2000, 2004), Kyl\xc3\xa4sairaala (2004) ja Midsomerin murhat (2004) sek\xc3\xa4 n\xc3\xa4ytellyt elokuvissa Ladies in Lavender (2004) ja The Libertine (2004). Vuonna 2005 Jones aloitti papin is\xc3\xa4 Sandy Thomasin roolissa draamasarjassa Emmerdale. H\xc3\xa4n n\xc3\xa4ytteli sarjassa yli 90-vuotiaaksi saakka, j\xc3\xa4tt\xc3\xa4en sarjan vuonna 2018.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJones oli naimisissa Jennie Heslewoodin kanssa vuodesta 1965 kuolemaansa saakka. Heill\xc3\xa4 on kolme poikaa, joista yksi on n\xc3\xa4yttelij\xc3\xa4 Toby Jones._NEWLINE_Jones kuoli 91-vuotiaana sairastettuaan lyhyen aikaa 9. hein\xc3\xa4kuuta 2019.'